SKRIFTLIG FORESPØRGSEL P-0370/00

af Maria Sanders-ten Holte (ELDR) til Kommissionen

(4. februar 2000)

Om: De franske lastvognschaufførers blokade

Den 31. januar 2000 blev der utalllige steder ved Tysklands, Belgiens og Italiens grænser til Frankrig gennemført blokader af franske lastvognschauffører.

1. Hvad kan vejtransportvirksomheder for fremtiden gøre for i tilfælde af truende blokader at undgå økonomiske tab, når der ikke findes alternative strækninger?

2. Hvad kan Kommissionen gøre for i tilfælde af truende blokader at hindre/begrænse økonomiske skader i transportbranchen?

3. Finder Kommissionen, at den skal spille en aktiv rolle i informationsformidlingen til erhvervsorganisationer i tilfælde af vejblokader?

Svar afgivet på Kommissionens vegne af Frederik Bolkestein

(29. februar 2000)

Det ærede parlamentsmedlem henleder Kommissionens opmærksomhed på de betydelige økonomiske konsekvenser, de franske lastvognschaufførers blokade ved grænserne den 31. januar 2000 har for virksomhederne i EU.

Kommissionen skal understrege, at det i overensstemmelse med fællesskabsretten tilkommer medlemsstaterne at træffe alle fornødne og relevante foranstaltninger for at genetablere fri bevægelighed for varer på deres område, når sådanne begivenheder har fundet sted. Kommissionen skal ligeledes minde om, at det påhviler medlemsstaterne at råde bod på den skade, privatpersoner har lidt som følge af krænkelser af fællesskabsretten, som de pågældende medlemsstater kan gøres ansvarlige for.

Siden Rådets forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1) er trådt i kraft, råder Kommissionen over et instrument, som inden for rammerne af dens kompetenceområde giver den mulighed for hurtigt at gribe ind i denne type situation. Det skal ligeledes påpeges, at medlemsstaterne i henhold til forordningen er forpligtet til at informere Kommissionen om aktioner, som er iværksat af privatpersoner, og som kan medføre alvorlig forstyrrelse af den frie varebevægelighed.

Kommissionen skal oplyse det ærede parlamentsmedlem om, at de franske myndigheder i forbindelse med den pågældende konflikt fredag den 28. januar 2000 fremsendte en note med oplysninger til Kommissionen, hvori de forpligtede sig til, under overholdelse af de ansattes ret til at strejke, at sikre, at de øvrige europæiske myndigheder hurtigst muligt modtog alle de nødvendige oplysninger, og til at lette den fri bevægelighed for varer.

Endvidere fremsendte Kommissionen, stadig inden for rammerne af førnævnte forordning, mandag den 31. januar 2000 en anmodning til de franske myndigheder om yderligere oplysninger om konflikten samt om, hvilke forholdsregler den agtede at tage for at retablere den fri bevægelighed.

De franske myndigheder gav disse oplysninger i deres svar den 1. februar 2000. De anførte, at man havde givet ordensmagten ordre til at iværksætte passende omkørsler og omdele de nødvendige oplysninger til de berørte parter. De tilføjede, at der ville blive truffet foranstaltninger, således at eventuelle erstatningssager kan undersøges senere i medfør af artikel L.2216-3 i Code général des collectivités locales.

Kommissionen skal påpege, at den for hver etape i den procedure, der er indført i medfør af forordning (EF) nr. 2679/98, øjeblikkelig stiller de oplysninger, den modtager, til rådighed for alle de andre medlemsstater. Denne hurtige udveksling af oplysninger skulle give disse medlemsstater mulighed for at træffe de foranstaltninger, de anser for at være nødvendige for at informere deres økonomiske aktører om de vanskeligheder, de risikerer at stå overfor på fransk territorium.

(1) EFT L 337 af 12.12.1998.